اسلام آباد(اے پی پی) وزیراعظم عمران خان پارینے کہ پاکستان اوغانستان اٹی امریکہ تون امن کن شریدار مننگ کن تیار ءِ ولے تینا گل زمین آ امریکی فوجی اڈہ غاتا موکل تفک، نن دادے سگپنہ، نن مہالو آن دانا بھلو نہاد اس تسونن، اوغانستان اٹی اسٹ اس ننا پسندیدہ اف، ہرہموحکومت تون کاریم کننگ کن تیار اُن ہرا دے اوغان الس نا پت دوئی مرے، ڈیہہ ٹی امن و شونداری کن اسہ پوسکن ءُ علاقائی میثاق اسے نا گرج ءِ۔ پنی آ امریکی جریدہ”واشنگٹن پوسٹ“ اٹی نوشتہ کروک تینا سرحال اٹی وزیراعظم عمران خان پارے کہ پاکستان اوغانستان اٹی امن کن امریکہ تون شریدار مننگ کن تیار ءِ ولے اوغانستان آن امریکی فوج انا پیش تمنگ آن پد نن پین تنازعہ غاتا خطرہ خواپنہ۔ اونوشتہ کرے کہ اگہ پاکستان اوغانستان اٹی بمب انا برسات کن امریکہ ءِ اڈہ تننگ آ راضی مریک ہرانا نتیجہ ٹی اوغان خانہ جنگی مریک تو دہشت گرد آک بدلہ ہلنگ کن دُوارہ پاکستان ءِ شست کیرہ۔ نن دادے سگنگ کپنہ۔
